b'\n_START_ARTICLE_\nAndante \xc8\x99i Final\n_START_PARAGRAPH_\nAndante \xc8\x99i Final este o compozi\xc8\x9bie pentru pian \xc8\x99i orchestr\xc4\x83 realizat\xc4\x83 de Serghei Taneiev dup\xc4\x83 schi\xc8\x9bele l\xc4\x83sate de Piotr Ilici Ceaikovski pentru ultimele dou\xc4\x83 p\xc4\x83r\xc8\x9bi ale Concertului pentru pian nr. 3 \xc3\xaen Mi bemol major \xc3\xaentr-o singur\xc4\x83 parte, Op. 75._NEWLINE_Muzica a fost compus\xc4\x83 de Ceaikovski dar finalizarea a fost realizat\xc4\x83 de Taneiev iar deciziile privind forma, genul \xc8\x99i titlul au fost luate de Taneiev, fratele lui Ceaikovski, Modest, Alexandr Siloti \xc8\x99i de editorul Mitrofan Belyayev. A fost ulterior publicat\xc4\x83 \xc3\xaen 1897 ca o lucrare de Ceaikovski \xc8\x99i a primit un num\xc4\x83r opus, 79, \xc3\xaen catalogul lucr\xc4\x83rilor lui Ceaikovski._NEWLINE_Concertul pentru pian nr. 3 \xc8\x99i Andante \xc8\x99i Final sunt uneori interpretate \xc3\xaempreun\xc4\x83 pentru a forma un concert "complet".\n_START_SECTION_\nOrigini\n_START_PARAGRAPH_\nAndante \xc8\x99i Final \xc3\xae\xc8\x99i are originea \xc3\xaen partea lent\xc4\x83 \xc8\x99i finalul Simfoniei \xc3\xaen Mi bemol major a lui Ceaikovski, pe care a \xc3\xaenceput s\xc4\x83 o compun\xc4\x83 \xc3\xaen 1892. A abandonat simfonia \xc3\xaen decembrie 1892 dar, dup\xc4\x83 ce nepotul s\xc4\x83u Bob Davydov l-a mustrat, a \xc3\xaenceput s\xc4\x83 organizeze lucrarea \xc3\xaentr-un concert pentru pian, al treilea, pe care l-a promis pianistului francez Louis Di\xc3\xa9mer. Compozitorul a finalizat partea Allegro brillante a acestui concert \xc3\xaen iulie 1893 dup\xc4\x83 care a l\xc4\x83sat deoparte lucrarea pentru a continua lucrul la Simfonia nr. 6. A finalizat simfonia \xc3\xaen august \xc8\x99i apoi a revenit la concert, lu\xc3\xa2nd decizia s\xc4\x83 \xc3\xael publice sub forma unei singure p\xc4\x83r\xc8\x9bi, Allegro de concert. Ultimele dou\xc4\x83 p\xc4\x83r\xc8\x9bi au r\xc4\x83mas la stadiul de schi\xc8\x9b\xc4\x83 \xc8\x99i nu exist\xc4\x83 dovezi conform c\xc4\x83rora Ceaikovski ar fi vrut s\xc4\x83 fac\xc4\x83 ceva cu ele. Pe 6 octombrie 1893, cu o lun\xc4\x83 \xc3\xaenainte de moartea sa, i-a scris compozitorului \xc8\x99i pianistului polonez Zygmunt Stojowski: "Noua mea Simfonie este finalizat\xc4\x83. Acum lucrez la noul (al treilea) concert pentru prietenul nostru drag Di\xc3\xa9mer. C\xc3\xa2nd te \xc3\xaent\xc3\xa2lne\xc8\x99ti cu el, te rog s\xc4\x83 \xc3\xaei spui c\xc4\x83 atunci c\xc3\xa2nd am \xc3\xaenceput s\xc4\x83 lucrez la el, mi-am dat seama c\xc4\x83 acest concert este de o durat\xc4\x83 depresiv\xc4\x83 \xc8\x99i amenin\xc8\x9b\xc4\x83toare. Prin urmare, am decis s\xc4\x83 las doar prima parte care va constitui \xc3\xaentregul concert. Lucrarea se va \xc3\xaembun\xc4\x83t\xc4\x83\xc8\x9bi deoarece ultimele dou\xc4\x83 p\xc4\x83r\xc8\x9bi nu valoreaz\xc4\x83 aproape nimic"._NEWLINE_Simfonia nr. 6 a fost ultima lucrare care s\xc4\x83 fie interpretat\xc4\x83 \xc3\xaen timpul vie\xc8\x9bii sale dar Allegro de concert a fost ultima compozi\xc8\x9bie pe care Ceaikovski a finalizat-o \xc3\xaenainte de moartea sa. A fost publicat\xc4\x83 postum sub numele de Concertul pentru pian nr. 3, Op. 75._NEWLINE_Tchaikovski a scris pe ultima pagin\xc4\x83 a p\xc4\x83r\xc8\x9bii Allegro de concert "finalul primei p\xc4\x83r\xc8\x9bi". Totu\xc8\x99i, c\xc3\xa2nd a decis s\xc4\x83 publice doar acea parte, se pare c\xc4\x83 a omis s\xc4\x83 elimine aceast\xc4\x83 inscrip\xc8\x9bie. Acest fapt a cauzat specula\xc8\x9bii cu privire la adev\xc4\x83ratele sale inten\xc8\x9bii. Fie ulterior avea de g\xc3\xa2nd s\xc4\x83 dezvolte concertul \xc3\xaentr-o lucrare \xc3\xaen trei p\xc4\x83r\xc8\x9bi, fie dorea s\xc4\x83 utilizeze celelalte p\xc4\x83r\xc8\x9bi \xc3\xaen alt\xc4\x83 form\xc4\x83 dac\xc4\x83 nu ar fi murit._NEWLINE_Dup\xc4\x83 moartea lui Ceaikovski, fratele s\xc4\x83u Modest i-a cerut prietenului \xc8\x99i fostului elev al compozitorului, Serghei Taneiev, s\xc4\x83 parcurg\xc4\x83 schi\xc8\x9bele compozi\xc8\x9biilor l\xc4\x83sate neterminate. \xc3\x8en noiembrie 1894 Taneiev a \xc3\xaenceput s\xc4\x83 studieze schi\xc8\x9bele acestor dou\xc4\x83 p\xc4\x83r\xc8\x9bi. At\xc3\xa2t Modest c\xc3\xa2t \xc8\x99i Taneiev erau nehot\xc4\x83r\xc3\xa2\xc8\x9bi cu privire la cum s\xc4\x83 fie publicat\xc4\x83 lucrarea: ca dou\xc4\x83 p\xc4\x83r\xc8\x9bi orchestrale pentru o simfonie sau s\xc4\x83 p\xc4\x83streze aranjamentul ulterior de piese pentru pian \xc8\x99i orchestr\xc4\x83. Dup\xc4\x83 o scrisoare primit\xc4\x83 de Modest de la pianistul Alexandr Siloti \xc3\xaen aprilie 1895, el \xc8\x99i Taneiev au las\xc4\x83t forma de pian \xc8\x99i orchestr\xc4\x83._NEWLINE_O alt\xc4\x83 problem\xc4\x83 ridicat\xc4\x83 a fost modul \xc3\xaen care s\xc4\x83 fie publicate aceste dou\xc4\x83 p\xc4\x83r\xc8\x9bi. Acest fapt a fost complicat de faptul c\xc4\x83 P. Jurgenson a publicat deja Concertul pentru pian nr. 3 drept o lucrare complet\xc4\x83, \xc3\xaen concordan\xc8\x9b\xc4\x83 cu dorin\xc8\x9bele lui Ceaikovski. Modest \xc8\x99i Taneiev au oferit Andante \xc8\x99i Final lui Mitrofan Belyayev, \xc3\xaempreun\xc4\x83 cu uverturile Fatum, Furtuna \xc8\x99i balada simfonic\xc4\x83 Voievodul._NEWLINE_Belyayev nu era hot\xc4\x83r\xc3\xa2t cum s\xc4\x83 publice Andante \xc8\x99i Final - sub forma unui al patrulea concert pentru pian \xc3\xaen dou\xc4\x83 p\xc4\x83r\xc8\x9bi, sub forma a dou\xc4\x83 piese de concert sau ca dou\xc4\x83 p\xc4\x83r\xc8\x9bi orchestrale dintr-o simfonie neterminat\xc4\x83. Ulterior a publicat Andante \xc8\x99i Final \xc3\xaen 1897 \xc3\xaen versiunea lui Taneiev pentru pian \xc8\x99i orchestr\xc4\x83 \xc8\x99i i-a oferit num\xc4\x83rul opus 79, ca \xc8\x99i c\xc3\xa2nd ar fi fost o compozi\xc8\x9bie a lui Ceaikovski, lucru doar par\xc8\x9bial adev\xc4\x83rat._NEWLINE_Prima interpretare a lucr\xc4\x83rii Andante \xc8\x99i Final a avut loc pe 8 februarie 1897 \xc3\xaen Sankt Petersburg, cu Taneiev \xc3\xaen calitate de solist.\n_START_SECTION_\nInstrumenta\xc8\x9bie\n_START_PARAGRAPH_\n\xc3\x8en ton cu practica lui Ceaikovski pentru primele sale dou\xc4\x83 concerte pentru pian, Taneiev a redus orchestra la instrumente de suflat din lemn, corni \xc8\x99i coarde pentru Andante. Finalul este orchestrat pentru o orchestr\xc4\x83 \xc3\xaentreag\xc4\x83, din nou dup\xc4\x83 practica lui Ceaikovski.'